## Pravilnik o izgledu službene značke i službene iskaz­nice policijskog službenika

### NN 63/2007 (18.6.2007.), Pravilnik o izgledu službene značke i službene iskaz­nice policijskog službenika

# ministarstvo unutarnjih poslova

**1963**

Na temelju članka 129. stavka 2. podstavka 1. Zakona o policiji (»Narodne
novine« br. 129/00), ministar unutarnjih poslova donosi

## PRAVILNIK

### O IZGLEDU SLUŽBENE ZNAČKE I SLUŽBENE ISKAZNICE POLICIJSKOG SLUŽBENIKA

Članak 1.

Ovim Pravilnikom propisuje se izgled službene značke i obrazac službene
iskaznice policijskog službenika Ministarstva unutarnjih poslova (u daljnjem
tekstu: Ministarstvo), vođenje evidencije o službenim značkama i službenim
iskaznicama te način njihova izdavanja i zamjene.

Članak 2.

Službena značka policijskog službenika policije veličine je 56 mm i sastoji se
od tri koncentrična kruga. U središnjem krugu na zrakastoj podlozi ispisana su
slova RH visine 9 mm. Srednji srebrni krug promjera je 41 mm i sadrži u gornjem
dijelu plavim slovima ispisan natpis: POLICIJA. Vanjski krug žute je boje s
reljefom hrvatskog pletera. Na donjem dijelu značke nalazi se metalna srebrna
traka u koju se upisuje broj značke.
Predložak službene značke iz stavka 1. ovoga članka tisakn je na Obrascu 1.

Članak 3.

Službena značka policijskog službenika kriminalističke policije veličine je 54
mm x 57 mm, izrađena je iz tombak lima, ovalnog je oblika i sastavljena od dva
dijela. Prvi dio značke je srebrno patinirana podloga i čini je reljefno
izvedena struktura otiska prsta, u sredini koje se nalazi emajlirani hrvatski
grb. Ispod grba izlazi pozlaćena reljefna ručka mača. S lijeve i desne strane
grba uravnoteženo je smještena pozlaćena vaga. Drugi dio značke čini reljefno
izveden hrvatski troplet koji okružuje podlogu te dvije lente. Na gornjoj, većoj
lenti tamno plavim slovima ispisan je tekst: KRIMINALISTIČKA POLICIJA, a na
donjoj tekst: MUP RH. Na poleđini značke smještena je lisnata opruga za
pričvršćenje i ugraviran serijski broj značke.
Predložak službene značke iz stavka 1. ovoga članka tiskan je na Obrascu 2.

Članak 4.

Obrazac službene iskaznice policijskog službenika (u daljnjem tekstu: iskaznica)
izrađuje se sublimacijskim ispisom na računalnom sustavu za izradu službenih
iskaznica TIM-ID, izmjere85,6 × 54 mm.
Prednja strana obrasca iz stavka 1. ovoga članka sadrži:
– na gornjoj lijevoj strani grb Republike Hrvatske,
– desno, u ravnini grba, plavim slovima ispisano je jedno ispod drugoga:
REPUBLIKA HRVATSKA i MINISTARSTVO UNUTARNJIH POSLOVA, a tamnoplavim slovima:
SLUŽBENA ISKAZNICA. Ispod grba je prazan prostor za fotografiju.
– desno od prostora za fotografiju, a ispod naziva: SLUŽBENA ISKAZNICA, plavim
slovima ispisano je: POLICIJA, a ispod toga u pravokutniku odgovarajuće boje
ispisuje se ime i prezime djelatnika i jedinstveni matični broj građanina. Ispod
pravokutnika ispisuju se sat i datum izdavanja te redni broj pod kojim je
iskaznica izdana.
Prednja strana obrasca iskaznice štiti se u postupku sublimacijskog ispisa
prozirnim plastičnim zaštitnim laminatom, izmjere80,6 × 49 mm, debljine 0,0025
mm, koji sadrži naizmjenične holograme grba Republike Hrvatske i slova: MUP RH.
Predložak službene iskaznice iz stavka 1. ovoga članka tiskan je na Obrascu 3.

Članak 5.

Na stražnjoj strani iskaznice tiskan je tekst o najznačajnijim ovlastima
policijskog službenika koji glasi:
»Nosilac ove iskaznice ovlašten je, pod uvjetima propisanim zakonom, utvrditi
identitet, dovesti osobu nadležnom tijelu, privremeno ograničiti slobodu
kretanja, ući u tuđi dom i druge prostorije i obaviti pretragu bez pisanog
naloga, obaviti uvid u dokumentaciju pravnih osoba, privremeno oduzeti predmete
koji mogu poslužiti kao dokaz u kaznenom postupku te obavljati i ostale poslove
predviđene Zakonom o policiji i drugim propisima.
Nosilac ove iskaznice ovlašten je nositi oružje i streljivo.«.

Članak 6.

Policijski službenici u obavljanju službenih poslova nose službenu značku.
Službena značka je sastavni dio odore policijskih službenika koji službene
poslove obavljaju u odori.
Policijski službenici koji službene poslove obavljaju u građanskom odijelu
službenu značku nose u kožnom povezu zajedno s iskaznicom.
Kožni povez iz stavka 3. ovoga članka u kojem se nosi službena značka iz članka
2. ovoga Pravilnika je tamnoplave boje, trostrukog pregiba, a veličina svakog
pregiba je 8×12 cm.
Kožni povez iz stavka 3. ovoga članka u kojem se nosi službena značka iz članka
3. ovoga Pravilnika je tamnoplave boje, dvostrukog pregiba, a veličina svakog
pregiba je 75 mm × 95 mm. Na prednjoj strani kožnog poveza slovima zlatne boje
otiskan je tekst: KRIMINALISTIČKA POLICIJA.

Članak 7.

Službenu značku i iskaznicu s pripadajućim kožnim povezom izdaje Ministarstvo.

Članak 8.

O izdanim službenim značkama i iskaznicama vodi se evidencija u Ministarstvu.
Evidencija iz stavka 1. ovoga članka sadrži: prezime i ime policijskog
službenika kojem je izdana službena značka i iskaznica, naziv radnog mjesta na
koje je raspoređen, naziv policijske uprave u kojoj je zaposlen, registarski
broj službene značke i iskaznice, datum i sat izdavanja te odjeljak za napomene.

Članak 9.

Policijski službenik koji izgubi službenu značku ili iskaznicu ili na drugi
način ostane bez njih dužan je o tome odmah obavijestiti neposredno nadređenog.
Nova službena značka ili iskaznica izdat će se nakon što je izgubljena ili na
drugi način nestala službena značka ili iskaznica oglašena nevažećom u »Narodnim
novinama«.
Policijski službenik koji izgubi službenu značku ili iskaznicu snosi troškove
izdavanja nove službene značke ili iskaznice.

Članak 10.

Policijski službenik kojem prestane rad u Ministarstvu ili koji izgubi status
policijskog službenika, dužan je prilikom primitka rješenja o prestanku rada
odnosno o rasporedu na drugo radno mjesto, službenu značku i iskaznicu predati
neposredno nadređenom.
Nadređeni službenik iz stavka 1. ovoga članka dužan je primljenu službenu značku
i iskaznicu dostaviti nadležnoj službi Ministarstva.

Članak 11.

Obrasci službenih značaka i iskaznice tiskani su uz ovaj Pravilnik i čine njegov
sastavni dio.

Članak 12.

Službene značke i iskaznice izdane na temelju odredaba ranije važećih propisa, a
koje nisu u skladu s odredbama ovoga Pravilnika, zamijenit će se u rokovima koje
odredi ministar unutarnjih poslova posebnom odlukom.

Članak 13.

Danom stupanja na snagu ovoga Pravilnika prestaje važiti Pravilnik o izgledu
službene značke i službene iskaznice policijskog službenika (»Narodne novine«
broj 34/2002).

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-52-76328-2006.
Zagreb, 11. lipnja 2007.

Ministar
**Ivica Kirin**, v. r.

*Obrazac 1*

*![](dodatni/351613.gif)*

*Obrazac 2*

*![](dodatni/351614.gif)*

*![](dodatni/351615.gif)*

Nosilac ove iskaznice ovlašten je, pod uvjetima propisanim
zakonom, utvrditi identitet, dovesti osobu nadležnom tijelu, privremeno
ograničiti slobodu kretanja, ući u tuđi dom i druge prostorije i obaviti
pretragu bez pisanog naloga, obaviti uvid u dokumentaciju pravnih osoba,
privremeno oduzeti predmete koji mogu poslužiti kao dokaz u kaznenom postupku te
obavljati i ostale poslove predviđene Zakonom o policiji i drugim propisima.
Nosilac ove iskaznice ovlašten je nositi oružje i streljivo.

Pravilnik, NN 63/2007-1963
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)